Anima - Stopp dyremishandling

Anima - Stopp dyremishandling er en norsk dyrevernorganisasjon som jobber for dyrs velferd og rettigheter. Organisasjonen er en del av paraplyorganisasjon Anima International, og jobber blant annet med dyr i underholdning, forsøk, klesproduksjon (pels, ull, dun, osv), matproduksjon, og med alle andre produksjonsdyr. Anima har sin opprinnelse fra Danmark, og ble i 2017 etablert i Norge.

Kampsaker 
Anima jobber etter effektiv altruisme prinsipper, som betyr at organisasjonen jobber resultatbasert og prøver å jobbe mest effektivt basert på erfaring og tilgjengelig data. Dette er et tankesett som har formet Anima, og har påvirket hvilke områder og saker organisasjonen jobber og fokuserer på.
 Slaktekyllinger er en av dyrevernorganisasjonens hovedkampanjer. I samarbeid med andre dyrevernorganisasjoner gjennom Open Wing Alliance jobber Anima for å få bedrifter til å innføre kyllingvelferd-standarden European Chicken Commitment (ECC). I ECC-standarden er de to viktigste punktene at kyllingene skal vokse saktere og ha mer plass.Globalt har IKEA, KFC og over 400 store bedrifter innført ECC-standarden i retningslinjene sine, og planlegger å senest følge alle kriterier i 2026, mens det i Norge finnes flere bedrifter som vil overholde ECC-standarden allerede innen 2023. Anima hevder videre de har i Norge påvirket kjeder som Joe & The Juice, Circle K, Narvesen, 7-Eleven og Rema 1000 til å ta til seg ECC-standarden, og til å starte utfasingen av den hurtigvoksende kyllingtypen Ross 308, som Anima omtaler som «turbokyllingen».
 Burhøns. Anima har jobbet med å få en slutt på buregg og få verpehøns ut av burene. Anima har blant annet bidratt til at dagligvarekjeden Bunnpris sluttet å selge buregg i sine butikker, og støttet andre bedrifter som Orkla til å gjøre et skifte vekk fra burhøns. Ettersom Norge er på vei til å bli nærmest fri for buregg innen 2024, da Nortura utfaser burhøns, har fokuset gått over på andre områder.
 Foie gras. Anima jobber for at bedrifter og restauranter skal slutte å selge tvangsfôret gåse- og andelever, også kjent som Foie gras, og for at produktet skal bli forbudt å importere og selge i Norge. Organisasjonen hevder at flere restauranter, kokker, forbrukere og politikere har tatt avstand fra produktet som følge av Animas kampanjer. 
 Kverning av hanekyllinger i eggindustrien. Anima mener at kverning av daggamle kyllinger er en grusom praksis som må ta slutt, og dyrevernorganisasjonen jobber for å få til et nasjonalt forbud mot praksisen.
Pels. Anima jobber for et importforbud av pels (det norske pelsforbudet fra 2025 gjelder kun produksjon), og oppfordrer både kjente personer og bedrifter til å droppe pels og ta avstand fra lidelsen i industrien. Dette gjør det blant annet gjennom samarbeidet i Fur Free Retailers og Fur Free Alliance, der dyrevernorganisasjoner legger et globalt press på store internasjonale selskaper.

Plantebaserte kampanjer 
I 2021 opprettet Anima en plantebasert avdeling som heter PlanteVekst. PlanteVekst har ansvar for Anima sine plantebaserte kampanjer, og har flere kampanjer. En av kampanjene er Veganerutfordringen som startet opp i Norge i 2018, og er en norsk versjon av Veganuary. Kampanjen har fokus på fordelene ved å spise mer plantebasert, både for helse og klima,men også av hensyn til dyrene i kjøttindustrien. PlanteVekst har en kampanje sammen med Greenpeace som heter Klimautfordringen. Målet med Klimautfordringen er å sette fokus på klima- og miljø fordelene ved et plantebasert kosthold. 

I juli 2021 gjennomførte PlanteVekst en rangering av ti kaffe- og bakerikjeder i Norge.  I rangeringen ble de norske kaffekjedene og bakerienes plantebaserte tilbudet vurdert; det ble undersøkt hvilke mat- og drikkevarer som ble tilbudt, kvaliteten på produktene ble vurdert, og hvordan de  ulike virksomhetenes «plantebaserte utvikling». Kjeden Espresso House fikk førsteplass i rangeringen.

I forbindelse med stortingsvalget høsten 2021 utførte PlanteVekst en undersøkelse for å finne ut hvor mye de politiske kandidatene brant for den grønne saken, og hva de ulike kandidatene ønsket å gjøre for å fremme et mer plantebasert kosthold i Norge.

I mars 2022 vurderte PlanteVekst 14 fastfood-kjeder for å finne ut hvem som hadde det beste utvalget av plantebasert mat og drikke.

I september 2022 delte PlanteVekst og Oslo Vegetarfestival ut Planteprisen for første gang. Utdelingen fant sted på Future Foods-konferansen. Vinnerne av Planteprisen 2022 ble Oslo kommune for Årets Initiativ, IKEA for Årets virksomhet, og Naturli for Årets produkt.

Dyrevernkonferansen 
Arrangementet Dyrevernkonferansen arrangeres årlig av Anima og Nettverk for dyrs frihet. Målet med konferansen er å inspirere til dyrevern, og å skape en årlig arena og møteplass for de som er interessert i dyrevern og som ønsker å utvide sitt nettverk i dyrevernmiljøet.

Animal Charity Evaluators evalueringer 
Anima International ble i 2019 kåret til «Top Charity» av interesseorganisasjonen Animal Charity Evaluators, og ble i 2020 kåret til «Standout Charity» av den samme interesseorganisasjonen. Animal Charity Evaluators velger selv ut hvilke dyrevernsorganisasjoner ACE ønsker å evaluere, og samarbeider nært med de utvalgte organisasjonene mens evalueringen pågår. Ingen evalueringer blir publisert uten den evaluerte organisasjonens samtykke.

Samarbeid 

Anima leder den internasjonale alliansen Fur Free Alliance og er en del av flere koalisjoner, blant annet Open Wing Alliance, Fur Free Retailers,Dolphinaria-Free Europe, Cruelty Free Europe, og Aquatic Animal Alliance for å fremme beskyttelsen av akvatiske dyr. Organisasjonen er også del av et internasjonalt samarbeid for å hjelpe dyr i Asia, blant annet hunder fra hundekjøtt-festivalen Yulin i Kina.

Anima International 

Anima International (AI) ble dannet i 2018 av ledere fra Danmark og Polen, og har som intensjon å avstedkomme endringer i dyrevelferd så raskt og effektivt som mulig og fremskynde fremgangen i land der dyrevern har historisk blitt neglisjert, som i Ukraina og Russland.

Organisasjonen består av følgende ti nasjonale dyrevernorganisasjoner fra ti ulike land:

 Anima (Danmark)
 Anima - Stopp dyremishandling (Norge)
 Otwarte Klatki (Open Cages, Poland)
 Open Cages (Storbritannia)
 Nähtamatud Loomad (Invisible Animal, Estland)
 Assiettes Végétales (Vegetable Plates, Frankrike)
 Tušti Narvai (Empty Cages, Litauen)
 Відкриті клітки (Open Cages, Ukraina)

Referanser

Eksterne lenker
 

Norske dyrevernorganisasjoner